**לארי קינג** (באנגלית: **Larry King**; ‏19 בנובמבר 1933 – 23 בינואר 2021) היה שדרן רדיו וטלוויזיה יהודי-אמריקאי. הנחה את תוכנית האירוח המרכזית ברשת CNN "לארי קינג לייב" מיוני 1985 עד דצמבר 2010.

ביוגרפיה
--------

נולד בשם **לורנס הארווי זייגר** (**Lawrence Harvey Zeiger**) בברוקלין שבניו יורק. הוריו היו יהודים-אורתודוקסים שהיגרו לארצות הברית מבלארוס בשנות השלושים. אחד משני ילדיהם של ג'ני (לבית גיטליץ), עובדת בחנות בגדים שנולדה במינסק או בווילנה, האימפריה הרוסית, ואהרון זייגר, בעל מסעדה ועובד במפעל ביטחוני שנולד בקולומיה, אוסטריה-הונגריה או פינסק, האימפריה הרוסית.

קינג למד בתיכון לאפאייט, בית ספר ציבורי בברוקלין. אביו של קינג נפטר מהתקף לב כשהיה בן 9. כך, קינג, אמו ואחיו נאלצו להזדקק לתמיכה כלכלית משירותי הרווחה. קינג הושפע קשות מפטירתו של אביו, מה שגרם לו לאבד עניין במטלות בית הספר.

קריירה
------

בשנת 1955, בבחרותו, עבר למיאמי, והתקבל לעבודה בתחנת רדיו מקומית קטנה (ה-WAHR) בתור עובד כללי. ב-1 במאי 1957, בעקבות פרישה של אחד משדרני התחנה, החל לעבוד כשדרן. הוא אימץ את השם "לארי קינג" בעצת מנהל התחנה, שהציע לו לבחור בשם קליט. בהמשך שידר תוכנית אירוח בתחנת רדיו אחרת (WIOD), ובמאי 1960 החל להנחות תוכנית אירוח בתחנת טלוויזיה מקומית.

ב-20 בדצמבר 1971 נעצר במיאמי באשמת גנבה, בעקבות חוב לשותפו לואיס וולפסון. בעקבות המעצר הושעה מעבודתו כמנחה. הוא עבד כמנהל יחסי ציבור בלואיזיאנה. לבסוף בוטל אישום הגנבה עקב התיישנות, וקינג הורשע ב-14 מקרים של תשלום בהמחאות ללא כיסוי.

בשנת 1978 החל להנחות תוכנית אירוח בתחנת רדיו ארצית (MRN). התוכנית, ששודרה בימים שני עד שישי משעה 12 בלילה ועד 5 וחצי בבוקר, כללה ריאיון במשך שעה וחצי ושאלות מאזינים במשך שעה וחצי. התוכנית זכתה להצלחה רבה, ושודרה עד שנת 1994. ביוני 1985 החל להנחות את תוכנית האירוח המרכזית ברשת הטלוויזיה CNN.

סגנון הראיון שלו נחשב ישיר, אך נמנע מעימותים. במהלך השנים, קינג ערך יותר מ-40 אלף ראיונות אישיים. הוא זכה בפרס פיבודי על תוכנית הרדיו (בשנת 1982) ועל תוכנית הטלוויזיה (בשנת 1992).

בתקופת מלחמת המפרץ השנייה, באפריל 2003, קינג ראיין את דימה חטיב - כתבת מטעם רשת אל ג'זירה.

ב-30 ביוני 2010 הודיע על כוונתו לפרוש משידור תוכניתו ב-CNN‏.
תוכניתו האחרונה שודרה ביום 16 בדצמבר 2010.

### דיבוב

לארי דיבב את דוריס האחות המכוערת בסרט הקומדיה "שרק 2" בגרסתו האמריקאית (בבריטניה הוקרן הסרט כשאת הדמות מדבב ג'ונתן רוס). קינג גילם דבורה בסרט האנימציה "כוורת בסרט", בסדרת האנימציה "גרוויטי פולס" כדמות אורח, והתארח גם בסדרת האנימציה "פיניאס ופרב מארחים".

חיים אישיים
-----------

קינג עם אשתו השביעית שון סאות'וויק, וילדיהם, 2002
קינג התגורר בלוס אנג'לס. במהלך חייו הוא נישא שמונה פעמים לשבע נשים שונות, עמן הביא לעולם חמישה ילדים. ב-2010 הגישו בקשה לגרושים הוא ורעייתו האחרונה הזמרת והשחקנית שון סאות'וויק, שלה היה נשוי במשך 20 שנה. הם השלימו, אולם באוגוסט 2019 הגישו בקשת גירושים מחדש.

קינג ביקר בישראל מספר פעמים וראיין את מרבית ראשי ממשלות ישראל. על אף שבמהלך חייו תיאר עצמו בראיונות בין השאר כיהודי אגנוסטי, ובראיון אחר כאתאיסט, ב-2017 קינג אמר "אני אוהב להיות יהודי, גאה ביהדותי, ואני אוהב את ישראל".

### נדבה וצדקה

קינג, שעבר בחייו כמה התקפי לב, הקים קרן תרומות לרפואת לב. אחד התורמים הבולטים לקרן הוא מנחה הטלוויזיה דייוויד לטרמן, שעבר ניתוח מעקפים בשנת 2000. קינג תרם מיליון דולר לקרן המלגות של אוניברסיטת ג'ורג' וושינגטון.

ב-2010 קינג הנחה את מרתון התרומות השנתי "To Life" של חב"ד, בלוס אנג'לס.

הוא תרם לגן הזיכרון ל-11 בספטמבר בבוורלי הילס (אנ') ושמו מוזכר על האנדרטה.

### מצבו הבריאותי ופטירתו

ב-1987 שרד התקף לב קשה. ב-2017 דווח כי חלה בסרטן הריאה וב-2019 לקה בשבץ מוחי, אך את שניהם הצליח לשרוד.

קינג נפטר ב-23 בינואר 2021 בגיל 87, לאחר שחלה בנגיף הקורונה.

קישורים חיצוניים
----------------

ויקישיתוף מדיה וקבצים בנושא **לארי קינג** בוויקישיתוף
* 

* לארי קינג, ברשת החברתית פייסבוק

* לארי קינג, ברשת החברתית אקס (טוויטר)

* לארי קינג, ברשת החברתית אינסטגרם

* לארי קינג, במסד הנתונים הקולנועיים IMDb (באנגלית)

* לארי קינג, באתר AllMovie (באנגלית)

* לארי קינג, במסד הנתונים הקולנועיים KinoPoisk (ברוסית)

* לארי קינג, באתר MusicBrainz (באנגלית)

* לארי קינג, באתר Songkick (באנגלית)
* לארי קינג, באתר אנציקלופדיה בריטניקה (באנגלית)
* לארי קינג, באתר CNN
* לארי קינג, יהודי זו ברכה, באתר ynet, 22 בספטמבר 2004
* עמית קוטלר, מלך הכורסה, באתר ynet, 30 ביוני 2010
* אלי לאון וסוכנויות הידיעות, תולה את השלייקעס, באתר ישראל היום, 17 בדצמבר 2010
* רונית צין-קרסנטי, לארי קינג: "עדיין מנסה לראיין את פידל קסטרו", באתר כלכליסט, 28 באפריל 2011
* דודי כספי, קינג לארי, באתר ישראל היום, 15 במרץ 2013
* שוש (נה) מיימון, ‏מלך העולם, באתר ‏מאקו‏, 21 באוגוסט 2013

הערות שוליים
------------

1. ↑  "CNN.com". CNN. ארכיון מ-23 באוקטובר 2012. נבדק ב-22 במרץ 2011. `{{cite news}}`:  (עזרה)
2. ↑  עינב שיף‏, רשמית: לארי קינג עוזב את CNN, באתר וואלה!‏, 30 ביוני 2010
3. ↑  יונתן ריגר, ‏מר טלוויזיה של אמריקה - בביקור בישראל, באתר ‏מאקו‏, 27 באוגוסט 2015
4. ↑  By Tamar Beeri, January 23, 2021, The Jerusalem Post
5. ↑  Larry King to Host Chabad Telethon, Chabad Lubavitch World Headquarters, ‏2010-08-29 (באנגלית אמריקאית)
6. ↑  Beverly Hills 9/11 Memorial Garden - Supporters, web.archive.org, ‏2016-03-03
7. ↑  איתי שטרן, מת לארי קינג, ממגישי הטלוויזיה הבכירים בארצות הברית, באתר הארץ, 23 בינואר 2021

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007304139905171
* BnF: cb16523060v (data)
* CANTIC: a11008258
* CiNii: DA06954670
* GND: 123566223
* ISNI: 0000 0001 2280 8324
* LCCN: n82083015
* LNB: 000131412
* MusicBrainz: 3e84282c-6cc5-465c-92b6-a2f1717501e5
* NARA: 10569643
* NDL: 00514302
* NKC: xx0095465
* NLK: KAC200910921
* NLP: a0000003307433
* NTA: 14032965X
* RERO: 02-A009215290
* SNAC: w64f3444
* VIAF: 62458175
* WorldCat: lccn-n82083015

 |